text: Ung politiker døde i nat
  26 marts 2017 kl. 13.03
  Den 35-årige byrådspolitiker fra Sønderborg Kommune, Tommy Menzer Prokopek, døde i natten tl søndag.
  Søndag er blevet en sorgens dag i Sønderborg Kommune. Den 35-årige socialdemokratiske byrådspolitiker Tommy Menzer Prokopek er død efter sygdom, skriver folketingspolitikeren Benny Engelbrecht på Twitter.  
  Borgmester i Sønderborg Kommune Erik Lauritzen (S), skriver i en pressemeddelelse, at hans unge kollega afgik ved døden i nat. På vegne af byrådet og sig selv udtrykker borgmesteren sin dybeste medfølelse. 
  - I Sønderborg Kommune har vi mistet en kammerat og en værdsat kollega, som i en ung alder tog på sig at yde en indsats også politisk og for fællesskabet, skriver Erik Lauritzen i pressemeddelelsen og fortsætter:
  - Det er en tragedie der har ramt familien, hvor Tommy efterlader sig Henriette og to små børn. Vore tanker går til dem og hele familien. Vennerne – og dem er der mange af - står tilbage med et stort savn, skriver borgmesteren i pressemeddelelsen. 
  Tommy Prokopek er søn af den tidligere socialdemokratisk borgmester i Sønderborg Jan Prokopek.
  Charlotte Engelbrecht, der sidder i byrådet for Socialdemokratiet i Sønderborg, mindes sin nu afdøde byrådskollega.
  Trist dag i #sønderborg. Min soc byrådskollega Tommy Menzer Prokopek er død - kun 35 år gammel. Æret være hans minde #kompoldk
  Også folketingspolitiker Benny Engelbrecht mindes partifællen.
  Ufattelig trist. 35-årigt byrådsmedlem Tommy Menzer Prokopek for @Spolitik i #Sønderborg er død efter sygdom. Æret været hans minde 😢 #dkpol pic.twitter.com/WvLs5e6LbS
  
  